arnastofnun/IGC-2024 huggingface dataset:
Minneapolis-Saint Paul

Minneapolis–Saint Paul er stórborgarsvæði borganna Minneapolis og Saint Paul í Minnesota. Saman eru borgirnar kallaðar "tvíburaborgirnar". Íbúar voru rúmlega 4 milljónir árið 2018.
Stefanía Óskarsdóttir

Stefanía Óskarsdóttir (f. 7. ágúst 1962) er stjórnmálafræðingur og dósent við Stjórnmálafræðdeild Háskóla Íslands.

Ferill.

Stefanía hefur starfað við Stjórnmálafræðideild Háskóla Íslands frá árinu 2011. Hún stundaði doktorsnám í stjórnmálafræði við Purdue University, West Lafayette, Indiana og lauk þaðan doktorsprófi árið 1995. Hún lauk MA prófi árið 1988 og BA prófi árið 1986 frá Purdue. Stefanía lauk stúdentsprófi frá Menntaskólanum í Reykjavík árið 1982.

Stefanía hefur stundað rannsóknir í samanburðarstjórnmálum með áherslu á íslensk stjórnmál. Á síðustu árum hefur hún aðallega rannsakað þróun þingræðisskipulagsins á Íslandi og hvernig hagsmunasamtök koma að opinberri ákvarðanatöku. Niðurstaða Stefaníu er að íslensk stjórnskipun hafi þróast frá þingræði til forsetaþingræðis eftir hrun. Sú þróun hefur leitt af sér aukin pólitísk völd forseta Íslands varðandi löggjöf. Þessi völd veita forsetanum einnig möguleika á að styrkja vægi sitt pólitískt innan framkvæmdarvaldsins.

Fræðimenn hafa einkum skoðað þegar forsetaþingræði er skilgreint hvort framkvæmdarvaldið liggur bæði hjá ríkisstjórn og forseta. Í skilgreiningu á hugtakinu forsetaþingræði hefur löggjafarvaldið aftur á móti fengið minna vægi. Á Íslandi sýnir stjórnskipuleg þróun engu að síður að handhafar löggjafarvaldsins skipta máli í þessu sambandi. Einnig er styrkur þingsins mikilvægur þegar um er að ræða valdajafnvægi á milli forseta og ríkisstjórnar. Sá styrkur hefur m.a. áhrif á stjórnmálalega túlkun stjórnarskrárbundins hlutverks forsetans.

Varðandi aðkomu hagsmunaaðila við opinbera ákvarðanatöku þá sýna niðurstöður rannsókna Stefaníu að skipulögð hagsmunasamtök eru að jafnaði höfð með í ráðum við framkvæmd og mótun opinberrar stefnu á Íslandi. Til dæmis er hér núna í samanburði við Skandinavíu mun meira um það að ráðherrar skipi opinberar nefndir eða ráð til að móta eða framkvæma opinbera stefnu þar sem fulltrúar hagsmunasamtaka eiga sæti. Þannig formlegt samráð (e. corporatism) hefur á hinn bóginn mikið gefið eftir í Skandinavíu á undanförnum áratugum. Þróunin hérlendis er því í fræðilegu samhengi athyglisverð og endurspeglar styrk hagsmunasamtaka og jafnframt skipulag og smæð opinberrar stjórnsýslu á Íslandi.

Stefanía tekur nú þátt í alþjóðlegu rannsóknarsamstarfi varðandi tengsl hagsmunasamtaka og stjórnmálaflokka. Hún vinnur jafnframt með öðrum að rannsókn um áhrif hugveitna (e. think tanks) á opinbera stefnumótun ásamt rannsókn á upplifun af hálfu þingmanna á þingmannsstarfinu.

Æska og einkalíf.

Stefaníu er dóttir Guðlaugar Þorleifsdóttur og Óskars V. Friðrikssonar en þau er bæði látin. Stefanía er gift Jóni Atla Benediktssyni rektor Háskóla Íslands og prófessor í rafmagns- og tölvuverkfræði og eiga þau tvo syni, Benedikt Atla, fæddan 1991 og Friðrik, fæddan 2003. Stefanía er fædd og uppalin í Reykjavík. Hún stundaði nám í Breiðholtsskóla frá 1969 til 1975. Hún var í Kvennaskólanum í Reykjavík frá 1975 til 1978.
Óskar Guðmundsson

Óskar Guðmundsson getur átt við:
Halldóra Briem

Halldóra Valgerður Briem Ek (13. febrúar 1913 - 21. október 1993) var íslenskur arkítekt sem starfaði í Svíþjóð. Halldóra var fyrsta íslenska konan sem lauk námi í arkítektúr.

Halldóra fæddist að Hrafnagili í Eyjafirði og voru foreldrar hennar séra Þorsteinn Briem prófastur á Akranesi og ráðherra og fyrri kona hans Valgerðar Lárusdóttur en hún lést þegar Halldóra var ellefu ára. Halldóra og sænski læknirinn Jan Ek gengu í hjónaband árið 1941 og eignaðist þau fimm börn. Jan lést árið 1963.

Halldóra lauk stúdentsprófi frá Menntaskólanum í Reykjavík árið 1935 og námi í arkítektúr frá Kungliga Tekniska Högskolan í Stokkhólmi árið 1940. Hún hóf störf sem arkítekt hjá sænsku samvinnuhreyfinginni árið 1941 og starfaði þar til ársins 1943. Hún starfaði um tíma sjálfstætt sem arkítekt en árið 1949 hóf hún störf hjá Svenska rikisbyggen og starfaði þar til ársins 1960 er hún hóf störf hjá húsameistara sænska ríkisins. Á ferli sínum hannaði Halldóra fjölda bygginga í Svíþjóð m.a, fjölbýlishús, barnaheimili, félagsheimili og hjúkrunarheimili.

Ævisaga Halldóru kom út árið 1994 undir heitinu "Saga Halldóru Briem: Kveðja frá annarri strönd." Steinunn Jóhannesdóttir rithöfundur ritaði bókina.
Dverghamrar

Dverghamrar eru stuðlabergshamrar úr blágrýti austur af Kirkjubæjarklaustri , rétt sunnan við Foss á Síðu.
Thomas Cook Group

Thomas Cook Group var bresk ferðaskrifstofa sem upphaflega var stofnuð sem "Thomas Cook &amp; Son" árið 1841.

Thomas Cook Group myndaðist við samruna "Thomas Cook AG" og "MyTravel Group" árið 2007. Fyrirtækið var bæði flugfélag og ferðaskrifstofa og stærsta sinna tegundar á Bretlandi.

Haustið 2019 varð fyrirtækið gjaldþrota og 9000 starfsmenn á Bretlandi misstu vinnuna ásamt 25.000 starfsmenn víða um heim. Í kjölfarið fóru bresk stjórnvöld í "aðgerðina Matterhorn" til að fljúga með strandaglópa eftir gjaldþrotið.
Leikmáti

Leikmáti, leikjaframvinda eða spilun (e. gameplay) er hvernig spilari fer í gegnum leik og þá sér í lagi tölvuleik. Leikmáti er það mynstur sem myndast með leikreglum, samskiptum milli spilara og leiks, hvernig spilari tekst á við áskoranir og viðfangsefni leiks og hvernig spilari tengist leikfléttu og söguþráð. Leikmáti nær yfir það sem spilari getur gert í leiknum, að hverju er stefnt og hvernig spilari getur stillt og breytt leiknum.

Leikmáti eða leikjaframvinda tengist ekki hvernig leikur lítur út heldur hvernig hann spilast, hver spilari vinnur með reglur leiksins og hvaða reynsla áskoranir og valkostir í leiknum bjóða.
Ketill Sigfússon

Skarða-Ketill Sigfússon, betur þekktur sem Ketill í Mörk er persóna í Brennu-Njáls sögu og er bróðir Þráins Sigfússons. Hann er einnig tengdasonur Njáls.
Svik Vesturveldanna

Svik Vesturveldanna vísar til þess að Bretland og Frakkland kusu að standa ekki við skuldbindingar sem þessi lönd höfðu gengist undir gagnvart Austur-Evrópuríkjum, einkum Póllandi og Tékkóslóvakíu, fyrst þegar Þýskaland nasismans og Sovétríkin réðust á þau í Síðari heimsstyrjöld og síðan aftur þegar Sovétríkin gerðu þessi ríki að leppríkjum í Austurblokkinni eftir stríðið.

Hugtakið er notað í tengslum við nokkur atvik. München-samkomulagið (sem einnig var kallað „svikin í München“), milli Breta, Frakka, Ítala og Þjóðverja, gaf Þjóðverjum eftir Súdetahéruðin í Tékkóslóvakíu 1938. Síðan brugðust bæði Frakkar og Bretar bandalagi sínu við Pólland þegar Þjóðverjar gerðu innrás 1939. Sama hugtak er líka notað um aðgerðaleysi Bandamanna í Varsjáruppreisninni 1944 og eftirgjöf þeirra gagnvart Sovétmönnum á Teheranráðstefnunni, Jaltaráðstefnunni og Potsdamráðstefnunni þar sem Vesturveldin samþykktu að þessi lönd yrðu hluti af áhrifasvæði Sovétríkjanna eftir styrjöldina.

Hugmyndin um svik Vesturveldanna tengist því annars vegar uppgangi Þriðja ríkisins í upphafi Síðari heimsstyrjaldar og hins vegar uppgangi Sovétríkjanna eftir stríðið.
Camp Tripoli

Camp Tripoli var braggahverfi vestur á Melunum í Reykjavík. Þegar Bandaríkjamenn tóku við vörnum landsins sameinuðu þeir tvo bresk braggahverfi og kölluðu Camp Tripoli eftir borginni Trtipoli í Líbíu.

Camp Camberley var svo nefndur eftir bæ í Surrey á Englandi en Camp Crownhill var nefndur eftir strandvirki við Plymouth.
Fossvogsskóli

Fossvogsskóli er grunnskóli í Reykjavík. Skólinn tók til starfa árið 1971 og hefur aðsetur að Haðalandi í Fossvogsdal, í póstnúmeri 108.

Skólinn þjónustar börn á aldrinum 6-12 ára í Fossvogshverfinu og Blesugróf. Fjöldi nemenda skólaárið 2018-2019 er um 360 og munu starfsmenn við skólann vera um 50 talsins.

Að lokinni skólagöngu í Fossvogsskóla er gert ráð fyrir að nemendur í hverfunum færist yfir í gagnfræðinám við Réttarholtsskóla og ljúki þar grunnskólagöngu sinni.
Theletra

Theletra (Þeletra) (Gríska: Θελέτρα) er þorp í Paphos-héraði á vestur-Kýpur sem er staðsett 3 km austur af Kathikas. Íbúar eru um 270. Theletra liggur í 583 m hæð yfir sjó. Úrkoma er 660 mm árlega.
Karl Schütz

Karl Schütz var þýskur rannsóknarlögreglumaður á eftirlaunum sem áður starfaði hjá þýsku alríkislögreglunni (BKA). Hann stýrði rannsókn Geirfinnsmálsins 1976–1977. Talið er að yfirheyrsluaðferðir BKA sem Karl innleiddi við rannsóknina svo sem löng einangrunarvist, vatnspyndingar, lyfjagjafir og dáleiðingar hafi leitt til falskra játninga.

Í svari þýskra stjórnvalda við fyrirspurnum nokkurra þýskra þingmanna kemur fram að Pétur Eggerz óskaði eftir aðstoð BKA við rannsóknir morðmála á Íslandi. BKA taldi ekki heppilegt að hafa beina aðkomu að málinu en benti á Karl sem var nýkominn á eftirlaun og var í kjölfarið samið við hann. Bréfaskipti sýna að íslenska ríkisstjórnin óskaði eftir að réttarmeinarannókn á rannsóknarstofu BKA og var fallist á það.

Karl Schütz beitti svonefndri indíánaaðferð við yfirheyrslur en nafnið vísar til vagnalestar í hring þar sem indjánar eru á þeysireið utan skotlínu. Sólarhringur eða tímaröð atburða var skírskotun til vagnalestahringsins. Ekki var spurt um atriði í tímaröð.

Karl Schütz hélt blaðamannafund um lausn Geirfinnsmáls árið 1977 og taldi sig hafa leyst málið. Hann var sæmdur hinni íslensku fálkaorðu.
Stoke City

Stoke City er enskt knattspyrnufélag frá borginni Stoke-on-Trent í mið-Englandi og spilar í ensku meistaradeildinni. Heimavöllur liðsins er á Bet365 Stadium sem tekur rúmlega 30.000 í sæti.

Liðið var stofnað árið 1863 sem Stoke Ramblers en það var nefnt Stoke City árið 1925. Liðið hefur unnið Deildarbikarinn (League Cup) einu sinni og Football league trophy tvisvar; 1972 og besti árangur í efstu deild er 4. sæti (1936 og 1947)

Frá 1997–2008 voru íslenskir eigendur í meirihluta á liðinu. Guðjón Þórðarson þjálfaði liðið um tíma og kom liðinu upp um deild ásamt því að vinna Football League bikar árið 2000.

Frá 2008–2018 spilaði liðið í ensku úrvalsdeildinni.
Fossvogshverfi

Fossvogshverfi er í Fossvogsdal, staðsett Reykjavíkurmegin inn af Fossvogi. Bæjarmörk Reykjavíkur og Kópavogs liggja frá mynni Fossvogslækjar í norðvestur og svo um miðjan voginn til vesturs.
Bigos

Bigos er pólskur réttur sem er kássa; sambland af hvítkáli, sveppum og ýmsu kjöti, t.d. svínakjöti, beikoni og pólskum pylsum. Í dag getur bigos einnig innihaldið fuglakjöt. Undirbúningsferlið tekur tvo til fjóra daga.
Mótmælin í Poznań 1956

Mótmælin í Poznań 1956 voru fyrstu almennu mótmælin gegn kommúnistastjórn Alþýðulýðveldisins Póllands. Mótmæli verkamanna í verksmiðjum H. Cegielski – Poznań gegn slæmum aðbúnaði hófust 28. júní 1956. Þau voru barin niður af mikilli hörku.

Um 100.000 manns söfnuðust saman fyrir utan skrifstofur öryggismálaráðuneytisins í Poznań. Mótmælendur hertóku opinberar byggingar í borginni. Daginn eftir sendi ráðuneytið 4 herdeildir með yfir 10.000 hermönnum til borgarinnar. Hundruð voru handtekin næstu daga og mótmælunum lauk eftir nokkur átök 30. júní. Talið er að 57 hafi látist í átökunum og 600 særst.
Gunnar Karlsson (sagnfræðingur)

Gunnar Karlsson (26. september 1939 – 28. október 2019) var íslenskur sagnfræðingur. Gunnar var einhver áhrifamesti sagnfræðingur landsins um langt skeið. Hann mótaði aðferðafræðilega kennslu í Háskóla Íslands þegar hann hóf störf þar á áttunda áratug síðustu aldar og skrifaði fjölda kennslubóka í sögu fyrir öll skólastig auk annarra rita.

Gunnar lauk kandídatsprófi frá Háskóla Íslands 1970 og doktorsprófi 1978. Hann kenndi við University College í London 1974 til 1976. Gunnar varð lektor í sagnfræði við Háskóla Íslands 1976 og prófessor árið 1980. Doktorsritgerð Gunnars nefndist "Frelsisbarátta Suður-Þingeyinga og Jón á Gautlöndum". Hann ritaði fjölda annarra bóka og bókarkafla, þar á meðal "Ástarsögu Íslendinga að fornu, Goðamenningu: stöðu og áhrif goðorðsmanna í þjóðveldi Íslendinga og Sögu Íslands".

Gunnar vann síðustu árin að ritun bókaflokks um íslenska miðaldasögu. Þrjú bindi komu út úr þeim flokki og var Gunnar langt á veg kominn með fjórðu bókina þegar hann andaðist.

Einkalíf.

Gunnar var kvæntur Silju Aðalsteinsdóttur og átti hann 3 börn.
Lokastígur

Lokastígur er þröng gata í Þingholtunum í Reykjavík. Hann tilheyrir Ásgarði og nær frá Njarðargötu að Týsgötu.

Gatan heitir eftir ásnum Loka.
Ríkislögmaður

Ríkislögmaður er embætti á vegum íslenska ríkisins sem fer með rekstur dómsmála fyrir ríkið og stofnanir þess.

Lög um embætti ríkislögmanns voru samþykkt á Alþingi árið 1985 en embættið tók formlega til starfa 1. janúar 1986. Í upphafi heyrði embættið undir fjármálaráðuneytið og heyrir nú undir forsætisráðuneytið.

Núverandi ríkislögmaður er Einar Karl Hallvarðsson hæstaréttarlögmaður og tók hann við embættinu árið 2011.

Ríkislögmenn.

Gunnlaugur Claessen (1986-1994)

Jón G. Tómasson (1994-1999)

Skarphéðinn Þórisson (1999 - 2011)

Einar Karl Hallvarðsson (2011 -

Tenglar.

Lög um ríkislögmann nr. 51/1985 (sótt 2. nóvember 2019)

Heimasíða embættis ríkislögmanns (sótt 2. nóvember 2019)
Regierungsbezirk

Regierungsbezirk er þýsk stjórnsýslueining sem tekur saman nokkrar sýslur á ríkisstjórnarstiginu í sumum sambandslöndum.
Evrópukeppnin í knattspyrnu 2021

Evrópukeppnin í knattspyrnu 2021 var keppni sem var fyrirhuguð árið 2020 og átti að fara fram í 12 borgum í 12 löndum Evrópu frá 11. júní til 11. júlí. Vegna kórónaveirufaraldurs og óvissu vegna þróunarinnar tengd henni og frestun deilda innan landa var ákveðið að fresta keppninni til 2021.

Keppnin var haldin víðs vegar í álfunni til að halda upp á 60 ára afmæli keppninnar. Portúgal var ríkjandi meistari. Myndbandsdómgæsla var notuð í fyrsta sinn í evrópukeppni. 20 lið komust á mótið úr undankeppninni en 4 lið fóru í umspil, þar á meðal Íslenska karlalandsliðið í knattspyrnu. Ísland vann Rúmeníu en tapaði fyrir Ungverjalandi í umspilinu.

Ákveðið var að leyfa áhorfendur, þ.e. frá allt að 25-33% sæta á völlunum. Síðar fengu fleiri aðdáendur að mæta á vellina eins og á fulla Wembley og Puskás-Arena.

Heimsmeistarar Frakklands, Þýskaland og Evrópumeistarar Portúgals duttu út í 16 liða úrslitum. Cristiano Ronaldo skoraði þó 5 mörk í 4 leikjum og sló met Michel Platini yfir mörk skoruð á Evrópumótinu. Allmörg sjálfsmörk voru skoruð og náðu mörkin að vera jafnmörg og á mótinu frá upphafi.

Í úrslitum mættust England og Ítalía. England sigraði Danmörku í undanúrslitum eftir framlengingu, Ítalir unnu Spán í vítakeppni. Ítalía vann England 3-2 í vítaspyrnukeppni.

Riðlar.

A-Riðill

B-Riðill

C-Riðill

D-Riðill

E-Riðill

F-Riðill
Ingibjörg Þorbergs

Ingibjörg Kristín Þorbergs (25. október 1927 - 6. maí 2019) var íslenskt tónskáld, söngkona og dagskrárstjóri Ríkisútvarpsins.

Ingibjörg fæddist í Reykjavík og voru foreldrar hennar þau Kristjana Sigurbergsdóttir húsmóðir og Þorbergur Skúlason, skósmíðameistari.

Menntun.

Ingibjörg lauk námi frá Tónlistarskólanum í Reykjavík með klarinettuleik sem aðalgrein árið 1952 og varð þar með fyrst íslenskra kvenna til að ljúka einlekaraprófi á blásturshljóðfæri. Samhliða klarinettunáminu stundaði hún einnig nám í hljómfræði, píanóleik og tónlistarsögu. Árið 1957 lauk hún tónmenntakennaraprófi frá Kennaraskólanum árið 1957.

Störf og tónlistarferill.

Ingibjörg hóf störf hjá Ríkisútvarpinu árið 1946 og starfaði þar við ýmis störf allt til ársins 1985. Í fyrstu starfaði hún á innheimtadeild en árið 1949 varð hún dagskrárgerðarmaður í tónlistardeild útvarpsins. Hún hafði meðal annars umsjón með þættinum Óskalög sjúklinga, var aðstoðarþulur, stjórnaði barnatíma og hafði umsjón með fjölda viðtals- og tónlistarþátta ásamt því að sinna annarri dagskrárgerð. Ingibjörg var varadagskrárstjóri og dagskrárstjóri Rásar 1 frá 1981-1985. Auk þess að starfa við Ríkisútvarpið var hún meðal annars stundakennari við Miðbæjarskólann og Breiðagerðisskóla og starfaði einnig við blaðamennsku. Hún hóf að skrifa í barnablaðið Æskuna árið 1967 og ritaði þar gítarkennslugreinar sem nutu mikilla vinsælda. Hún sá einnig um tónlistargagnrýni fyrir Tímann og Vísi.

Í æsku var Ingibjörg í barnakórnum Sólskinsdeildinni og söng í fyrsta skipti einsöng í útvarpi aðeins 12 ára gömul. Hún kom fyrst fram opinberlega á sviði um 1950 með hljómsveitunum Smárakvartettnum og Marz bræðrum og um svipað leyti tók hún upp listamannsnafnið Ingibjörg Þorbergs. Ingibjörg söng fyrst inn á hljómplötu árið 1953 og söng inn á fjölda hljómplatna á ferli sínum. Hún var meðal annars fyrsta íslenska konan til að syngja eigið sönglag inn á hljómplötu.

Meðal þekktra laga Ingibjargar eru til dæmis lag við Aravísur Stefáns Jónssonar og lag hennar við kvæði Kristjáns frá Djúpalæk, Hin fyrstu jól, sem var fyrsta íslenska jólalagið fyrir utan sálma, sem kom út á plötu en það var útgefið árið 1954.

Ingibjörg hlaut heiðursverðlaun Íslensku tónlistarverðlaunanna árið 2003 og var sæmd riddarakrossi Hinnar íslensku fálkaorðu árið 2008 fyrir framlag sitt til íslenskrar tónlistar.
Tony Parker

William Anthony Parker Jr. (fæddur 17. maí 1982) er franskur-bandarískur fyrrum atvinnumaður í körfubolta og meirihlutaeigandi ASVEL Basket í LNB Pro A. Parker er sonur atvinnumanns í körfubolta. Hann lék tvö tímabil fyrir Paris Basket Racing í frönsku körfuknattleiksdeildinni áður en hann gekk til liðs við San Antonio Spurs hjá Körfuknattleikssambandinu NBA. Hann var valinn af San Antonio Spurs með 28. valinu í nýliðavali NBA árið 2001 og varð fljótt byrjunarliðsmaður þeirra. Parker vann fjóra NBA-meistaratitla (2003, 2005, 2007 og 2014) sem öll voru með Spurs. Hann lék einnig fyrir ASVEL Basket í Frakklandi árið 2011 þegar NBA lockout gekk yfir. Parker lék eitt tímabil með Charlotte Hornets áður en hann tilkynnti að hann hefði lokið NBA ferli sínum.

Heimildir.

https://www.jockbio.com/Bios/Parker/Parker_bio.html
Kaffivél

Kaffivél er tæki eða vél til að brugga og laga kaffi. Til eru margs konar kaffigerðarvélar og mismunandi aðgerðir við að brugga og laga kaffi en algengast er að malað kaffi sé látið í síu (filter) úr pappír eða málmi inn í hólk sem sem er staðsettur yfir glerkönnu eða keramikkönnu. Köldu vatni er hellt í sérstakt hólf og það hitað að suðu og látið renna ofan í hólkinn í gegnum síuna.
Fred Newman

Fredrick R. "Fred" Newman (f. 6. maí 1952) er bandarískur leikari.
Cerastium microspermum

Cerastium microspermum er jurt af hjartagrasaætt. Hún er ættuð frá Litlu-Asíu.
Rakel Þorbergsdóttir

Rakel Þorbergsdóttir (f. 15. júní 1971) er íslenskur stjórnmálafræðingur og fyrrum fréttastjóri Ríkisútvarpsins.

Rakel er fædd á Akureyri og alin upp þar og í Reykjavík. Hún lauk BA-gráðu í stjórnmálafræði og diplómanámi í hagnýtri fjölmiðlun frá Háskóla Íslands og er með meistaragráðu í ljósvakafjölmiðlun frá Emerson College í Boston. Rakel var ráðin fréttastjóri RÚV árið 2014 en áður hafði hun starfað sem fréttamaður, vaktstjóri og varafréttastjóri á RÚV. Starfsferill Rakelar í fjölmiðlum hófst hins vegar er hún var ráðin í sumarafleysingar á Morgunblaðinu árið 1997 en þar starfaði hún í hálft annað ár eða þangað til hún hóf störf á fréttastofu Ríkisútvarpsins árið 1999.
Cerastium lithospermifolium

Cerastium lithospermifolium er jurt af hjartagrasaætt. Hún er ættuð frá mið og norður Asíu.
Slash

Slash (fæddur Saul Hudson, 13. júlí 1965 í London) er bresk-amerískur gítarleikari Guns N' Roses og með sólóhljómsveitum sínum. Einnig var hann í hljómsveitinni Velvet Revolver.

Slash kom til Íslands ásamt hljómsveitinni sem að hann er meðlimur í Guns N’ Roses þann 24. júlí 2018 og héldu þeir vel heppnaða tónleika í Laugardalnum.
Madison (Wisconsin)

Madison er fylkishöfuðborg Wisconsin með um 258.000 íbúa (2018). Hún er önnur fjölmennasta borg Wisconsin á eftir Milwaukee. Á stórborgarsvæði Madison búa yfir 650.000

Borgin er nefnd eftir James Madison, fjórða forseta Bandaríkjanna. Hún er stundum kölluð "borg hinna fjögurra vatna" en nokkur vötn Yahara-fljóts, þverár Mississippi eru við borgina.

Wisconsin-háskóli í Madison er mikilvæg menntastofnun og stærsti vinnuveitandi Wisconsin.
New York Red Bulls

New York Red Bulls er bandarískt knattspyrnulið með aðsetur í New York-borg.

Liðið var stofnað 15. júní 1994 og leikur í austurdeild Major League Soccer.

Frægir leikmenn sem hafa spilað með félaginu eru meðal annara Thierry Henry, Lothar Matthaus og Alexi Lalas.

Liðið spilar heimaleiki sína á Red Bull Arena í Harrison í New Jersey sem var sérstaklega reistur fyrir knattspyrnu. Höfuðstöðvar félagsins eru í Secaucus í New Jersey.

Heimabúningur félagsins er í stíl við orkudrykkinn Red Bull en árið 2006 var liðið keypt af Austurríska orkurdrykkjafarleiðandanum fyrir um 100 miljónir, og fékk þá liðið nafnbótina "New York Red Bulls". Nafnbreytingin hefur verið umdeild á meðal stuðningsmanna félagsins. Red Bull keypti einnig SV Austria Salzburg í Austurríki og breyti nafninu í FC Red Bull Salzburg, sem er nafn sem þeir bera enn.

Félagið hefur aldrei unnið MLS eða US Open Cup. Einn Íslendingur hefur spilað fyrir liðið, Guðlaugur Victor Pálsson.
Jacques Cousteau

Jacques-Yves Cousteau (11. júní 1910 — 25. júní 1997) var franskur sjóliðsforingi, kafari, rithöfundur og kvikmyndagerðarmaður sem er þekktastur fyrir heimildarmyndir og heimildaþætti sína sem fjalla um hafið og lífríki hafsins. Hann átti þátt í að þróa köfunarlungað, var frumkvöðull á sviði hafverndunar og var meðlimur Frönsku vísindaakademíunnar. Hann var frumkvöðull í notkun neðansjávarkvikmyndavéla og kafbáta.

Hann gerði sínar fyrstu myndir á stríðsárunum með Marcel Ichac og vakti athygli fyrir myndina "Épaves" þar sem þeir notuðust við frumgerðir köfunarlungans fyrir fríköfun. Eftir stríð var hann fenginn til að setja upp neðansjávarrannsóknarhóp fyrir Franska flotann. Árið 1949 hætti hann störfum hjá flotanum og árið eftir leigði hann skipið "Calypso" til að nota sem rannsóknarskip. Árið 1953 gaf hann út metsölubókina "" ásamt samstarfsmanni sínum Frédéric Dumas. Þremur árum síðar kom samnefnd heimildarmynd út sem notaðist við neðansjávarmyndatöku í lit. Myndin vann Gullpálmann á Kvikmyndahátíðinni í Cannes.

Í upphafi 7. áratugarins vann Cousteau að verkefni sem gekk út á að skapa neðansjávarbyggð til að lengja þann tíma sem fólk gæti dvalist neðansjávar. Hann gerði sjónvarpsþáttaröðina "The Undersea World of Jacques Cousteau" í samstarfi við bandarískar sjónvarpsstöðvar. Þættirnir voru sýndir frá 1966 til 1976. Önnur þáttaröð, "The Cousteau Odyssey", var sýnd frá 1977 til 1982.

Cousteau lést 1997 úr hjartaáfalli. Hann hafði gifst aftur 1991 og seinni kona hans tók við stjórn samtakanna sem hann hafði stofnað. Síðustu æviár hans stóðu þau í deilum við elsta son Cousteaus og fyrrum samstarfsmann, Jean-Michel Cousteau, vegna notkunar nafnsins.

Persónuleg kynni þeirra Cousteau voru Ian Fleming innblástur fyrir lýsingar í skáldsögunni "Live And Let Die" frá 1954.

Cousteau var innblástur fyrir kvikmyndina "The Life Aquatic with Steve Zissou" eftir Wes Anderson frá 2004.
Jamie Oliver

Jamie Oliver (f. 27. maí 1975) er breskur matreiðslumaður og sjónvarpsmaður. Veitingahúsakeðjan hans heitir Jamie's Italian. Hann er þekktur fyrir einfalda og aðgengilega matargerð.
Vesturver

Vesturver var verslunarmiðstöð í Reykjavík að Aðalstræti 6. Þar voru nokkrar sérvöruverslanir undir einu þaki. Vesturver opnaði síðla árs 1955.
Ragnheiður Runólfsdóttir

Ragnheiður Runólfsdóttir (f. 19. nóvember 1966) er íslensk sundkona og sundþjálfari. Árið 1991 var Ragnheiður valin Íþróttamaður ársins.

Ragnheiður er fædd og uppalin á Akranesi og er dóttir hjónanna Runólfs Óttars Hallfreðssonar og Ragnheiðar Gísladóttur sem bæði eru látin. Ragnheiður byrjaði ung að æfa sund á Akranesi en hélt síðar til náms í Alabama í Bandaríkjunum og útskrifaðist sem íþróttalífeðlisfræðingur.

Ragnheiður var útnefnd Íþróttamaður ársins árið 1991 en þá þegar hafði hún sett um 200 Íslandsmet í sundgreinum. Hún var önnur konan til að hljóta titilinn. Á ferli sínum keppti Ragnheiður tvisvar sinnum á Ólympíuleikum en hún tók þátt í leikunum í Seúl í Suður-Kóreu árið 1988 og í Barcelona á Spáni árið 1992 en lauk keppnisferli sínum að þeim leikum loknum.

Eftir að keppnisferli hennar lauk hefur hún starfað við sundþjálfun, fyrst í Keflavík, Mosfellsbæ og á Akranesi. Frá 2011-2018 var Ragnheiður yfirþjálfari hjá sunddeild Óðins á Akureyri en árið 2019 hóf hún störf sem yfirþjálfari sundfélagsins SO2 í Gautaborg í Svíþjóð.